**DIN SIMŢURILE MELE...**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când pleci aşa departe, pierzându-te prin lume,

Din simţurile mele doar dragostea rămâne,

Căci văzul meu dispare când tu nu-mi eşti aproape

Şi-un somn de aşteptare se-aşterne-ncet pe pleoape...

Mirosul meu cunoaşte a pielii tale-adiere

Şi, fără să te-adulmec, nevinovat el piere...

Auzul mi se frânge lipsit de şoapte calde

În care, cu pasiune, tânjeşte să se scalde...

Iar gustul pur de apă ce curge din izvor

De nu ţi-l simt, în mie se-nchide un zăvor...

Când să te strâng în braţe nu pot măcar o clipă,

Sunt pasăre rănită ce n-are o aripă...

Doar dragostea rămâne din simţurile mele

Să-mi fie paznic vieţii în aste zile grele.

Doar sufletele noastre ne-ajută să trăim.

Departe sau aproape, noi veşnic ne iubim!